Garazi Mugarza

Garazi Mugarza Markina (Mallabia, Bizkaia, 1995eko apirilaren 6a) idazlea, margolaria eta lanbidez erizaina da.

Bizitza 
Mallabiko Mallagoi baserriko alaba, bere herriko Learreta-Markina eskolan burutu zituen lehen ikasketak, Berrizko eta Durangoko Institutoetan bigarrenak eta azkenik Euskal Herriko Unibertsitatean, erizaintzarako formazioa jasoz. Familia eta komunitate arretan du espezializazioa.

Ibilbidea 
Ume-umetatik du idazteko zaletasuna eta margotzen ere gazterik hasi zen. Diziplina bi hauetan, idazketan batipat, sari ugari jasotakoa da. Besteak beste, 2011n, 2012an eta 2013an Urruzuno saria,  2013an Azkue saria, 2014an Leioako Maitasun Gutunen Lehiaketa eta 2012, 2013 zein 2015ean Julene Azpeitia saria, adin kategoria desberdinetan.

Margoketari dagokionez, Damaris Pan herrikidea irakasle zuelarik, Estatu mailako BMW saria irabazi zuen Txotxa bistan margolanarekin,

Idazle gazteak biltzen dituen ITU Bandako partaidea da eta hauek sortutako Isabel Iturberen bizitza eta heriotza ikuskizun musikatuan parte hartu izan du. Bandaren hegalean dagoen Lekore aldizkarian bere lan literarioek sarritan ikusi dute argia  eta Anboto astekariko kolaboratzailea ere bada mallabitarra.

Sariak 

 Urruzuno saria (2011), Txaro idazlanarekin.
 Urruzuno saria (2012), Izenburu bat zapi bateko bizimodu klasikoen nahaste batentzat idazlanarekin.
 Urruzuno saria (2013), Ameliaren lepokoa idazlanarekin.
 Azkue saria (2013), Metamorfosia idazlanarekin. 
 Julene Azpeitia saria-Durango (2012), Egunak agortu zaizkidanean idazlanarekin.
 Julene Azpeitia saria-Durango (2013), Magia beltza idazlanarekin.
 BMWren Talentu Onenaren saria (2013), Txotxa bistan margolanarekin.
 Leioako Maitasun Gutunen XV. Lehiaketako  saria (2014), Zuen alaba idazlanarekin.

 Julene Azpeitia saria-Zumaia (2015), Ispilu bat bakeak egiteko idazlanarekin.

Erreferentziak

Kanpo estekak 
 Garazi Mugarzaren distopiaEitb, 2019

Mallabitarrak
Bizkaiko idazleak
Emakume idazleak
Emakume margolariak
Euskal Herriko erizainak
Euskal Herriko Unibertsitateko ikasleak